CELEX: C2007/095/107
Language: lv
Date: 2007-04-28 00:00:00
Title: Lieta T-71/07: Prasība, kas celta 2007. gada 9. martā — Icuna. Com /Parlaments

28.4.2007   
            
            
               LV
            
            
               Eiropas Savienības Oficiālais Vēstnesis
            
            
               C 95/53
            
         Prasība, kas celta 2007. gada 9. martā — Icuna. Com/Parlaments
   (Lieta T-71/07)
   (2007/C 95/107)
   Tiesvedības valoda — franču
   Lietas dalībnieki
   
      Prasītāja: Icuna.Com SCRL, Braine-le-Château (Beļģija) (pārstāvji — J. Windey un P. de Bandt, avocats)
   
      Atbildētājs: Eiropas Parlaments
   Prasītājas prasījumi:
   
               —
            
            
               atcelt Eiropas Parlamenta 2007. gada 31. janvāra lēmumu, ar ko atcelts uzaicinājums iesniegt piedāvājumu publiskā iepirkuma procedūrā EP/DGINFO/WEBTV/2006/0003 attiecībā uz 2. daļu;
            
         
               —
            
            
               atzīt Kopienas ārpuslīgumisko atbildību un piespriest Eiropas Parlamentam atlīdzināt prasītājai pilnā apmērā ar apstrīdēto lēmumu radīto kaitējumu un iecelt ekspertu šī kaitējuma novērtēšanai;
            
         
               —
            
            
               jebkurā gadījumā piespriest Eiropas Parlamentam atlīdzināt sakarā ar šo procesu radušos tiesāšanās izdevumus.
            
         Pamati un galvenie argumenti
   Ar 2006. gada 1. decembra lēmumu Eiropas Parlaments noraidīja prasītājas piedāvājumu, kas iesniegts, pamatojoties uz uzaicinājumu iesniegt piedāvājumu publiskā iepirkuma procedūrā EP/DGINFO/WEBTV/2006/0003, 2. daļa: pārraižu saturs, lai izveidotu Eiropas Parlamenta televīzijas kanālu globālajā tīmeklī (1), un noslēdza līgumu ar citu pretendentu. Par šo lēmumu prasītāja 2006. gada 19. decembrī Pirmās instances tiesā cēla prasību par tiesību akta atcelšanu (2). Procesa par pagaidu noregulējumu ietvaros Pirmās instances tiesas priekšsēdētājs izdeva rīkojumu apturēt līguma izpildi — uz laiku un ar nosacījumu, ja Parlaments jau būtu noslēdzis līgumu atbilstoši 2006. gada 1. decembra lēmumam. Pēc tiesas sēdes, kas notika pagaidu noregulējuma procesa ietvaros, Parlaments 2007. gada 31. janvārī pieņēma apstrīdēto lēmumu, ar ko tas atcēla konkrēto uzaicinājumu iesniegt piedāvājumu publiskā iepirkuma procedūrā attiecībā uz 2. daļu.
   Savas prasības pamatojumam prasītāja izvirza divus pamatus. Pirmais pamats attiecas uz apstrīdētā lēmuma prettiesiskumu lēmuma izdevēja kompetences neesamības dēļ un Finanšu regulas (3) 101. panta pārkāpuma dēļ. Prasītāja apgalvo, ka neviena Kopienas tiesību norma nepiešķir rīcības pilnvaras atcelt tiesības noslēgt līgumu pēc tam, kad ar līguma noslēgšanas tiesību saņēmēju parakstīts līgums. Turklāt prasītāja norāda, ka, pat pieņemot, ka atbildētājam būtu bijusi kompetence pieņemt apstrīdēto lēmumu, pamatojoties uz Finanšu regulas 101. pantu, šī norma tam neļaujot daļēji atcelt uzaicinājumu iesniegt piedāvājumu publiskā iepirkuma procedūrā.
   Izvirzot otro pamatu, prasītāja apgalvo, ka apstrīdētajam lēmumam trūkst pamatojuma, jo tas neļaujot saprast motīvus, kas atbildētājam ļāva pieņemt šādu lēmumu — ne pamatu, uz kā tas balstās, ne iemeslu, kura dēļ uzaicinājums iesniegt piedāvājumu publiskā iepirkuma procedūrā tika atcelts vienīgi daļā, tas ir, attiecībā uz 2. daļu.
   Papildu prasībai atcelt 2007. gada 31. janvāra lēmumu prasītāja lūdz atlīdzināt pilnā apmērā ar šo lēmumu radīto kaitējumu.
   
      (1)  Uzaicinājums iesniegt piedāvājumu publiskā iepirkuma procedūrā “Globālā tīmekļa televīzijas Eiropas Parlamenta kanāls ”(OV 2006 S 87-91412).
   
      (2)  Lieta T-383/06 Icuna.Com/Parlaments (OV 2007 C 20, 31. lpp.).
   
      (3)  Padomes 2002. gada 25. jūnija Regula (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (OV L 248, 1. lpp.).